175 faldefærdige huse vil fortsat skæmme billedet i Vesthimmerlands Kommune - og det mener borgmesteren ikke er tilfredsstillende.

I midten af februar nåede Vesthimmerlands Kommune en lille milepæl i nedrivningsarbejdet af faldefærdige og nedslidte huse i kommunen. Her blev hus nummer 100 revet ned i den lille landsby Ranum, hvor hus nummer et faktisk også blev jævnet med jorden. Nu er pengene dog ved at slippe op. Der er kun plads til, at yderligere 50 huse skal rives ned. Inden nedrivningen af de mange faldefærdige huse startede med projektet "Færre huse og et smukkere Vesthimmerland", blev i alt 325 boliger vurderet nedrivningsklare. Dermed vil der stadig være 175 huse tilbage, som skæmmer Vesthimmerlands landsbyer. Det tal er ifølge den konservative borgmester, Knud Kristensen, ikke tilfredsstillende. Han vil forsøge, at holde fokus på nødvendigheden af at rive resten af husene ned. Derfor har han inviteret ministeren for by, bolig og landdistrikterne på besøg. - Det er ikke godt nok, at vi stadig mangler at rive 175 huse ned. Derfor vil vi forsøge at gå i dialog med Carsten Hansen. Vi har inviteret ham over en gang for at vise de resultater, vi har skabt, men han kunne ikke. Vi har ikke opgivet håbet fuldstændigt, men fortsætter ad dialogens vej for at vise ham vores resultater og vise ham, hvad der er behov for fremadrettet, siger Knud Kristensen til TV2/Nord. Af de i alt 150 huse, som indtil videre enten er eller bliver fjernet, er 90 procent placeret i mindre landsbyer, mens blot 10 procent af de nedrevne huse har placering i Aars, Farsø, Aalestrup eller Løgstør.